
Az orális glükóz tolerancia teszt alkalmazásának és a nemzetközi irányelvek diagnosztikai különbségeinek jelentősége a prediabetes és a diabetes mellitus felismerésében

Kulcsszavak: diabetes mellitus; orális glükóz tolerancia teszt; preventív medicina
Bevezetés: A diabetes mellitus (DM) diagnosztikája elsősorban az éhomi plazma glükóz (FPG) és a HbA1c méréskere támaszkodik, orális glükóz tolerancia teszt (OGTT) elvégzését csak nem egyértelmű eredmények esetén javasolják. Az Egészségügyi Világszervezet (WHO) és az Amerikai Diabetes Társaság (ADA) irányelvei eltérnek a prediabtes mellitus (PreDM) diagnosztikai határértékeiben. Az viszont nem tisztázott, hogy ezen eltérések valamint az OGTT következetes alkalmazása hogyan befolyásolja a preDM és DM szűrés hatékonyságát.

Módszerek: Kutatásunkba 162 olyan, az SZTE Belgyógyászati Klinika Kardiológiai Centrumában kezelt kardiológiai beteget vontunk be, akiknél korábban nem volt ismert a cukorbetegség, és FPG és HbA1c vizsgálatok után OGTT is történt. Elemeztük, hogy az OGTT elvégzése hogyan befolyásolja a diagnózist. Emellett összehasonlítottuk az eredményeket az ADA és WHO határértékeinek alkalmazása esetén. A diagnózisok megoszlása közötti különbségeket McNemar-teszttel hasonlítottuk össze.

 Eredmények: Kizárólag az FPG és HbA1c értékek alkalmazásával a WHO irányelvei szerint a betegek 53%-át normoglikémiásnak, 33%-át prediabéteszesnek, 14%-át pedig diabéteszesnek osztályoztuk. OGTT vizsgálatok végzése szignifikánsan növelte a prediabéteszes betegek (33% vs. 42%, p<0,05) valamint diabéteszes betegek (14% vs. 28%, p<0,05) arányát. Amennyiben az ADA diagnosztikai hatérértékeit és OGTT-t is alkalmaztunk, csökkent a normoglycaemiás betegek aránya (30% vs. 17%, p<0,05) és növekedett a prediabétesszel diagnosztizált betegek aránya (33% vs. 55%, p<0,05).

Megbeszélés: OGTT végzése megduplázta a felismert DM arányát, feltárva számos esetet, melyek FPG és HbA1c kizárólagos használatával nem lettek volna diagnosztizálva. Emiatt az OGTT vizsgálatot javasoljuk beépíteni a DM diagnosztikai protokolljába. Továbbá, az ADA irányelveinek alkalmazása jelentősen több PreDM eset azonosításához vezet. Ezek alapján a nemzetközi irányelvek összehangolása szükséges a PreDM egységes diagnosztizálásához.



